J. Baška, poslanec: (2003-04-09):
Pri príprave návrhu zákona sa pod gesciou ministerstva dopravy, pôšt a telekomunikácií podarilo dosiahnuť široký prienik všetkých zúčastnených subjektov na telekomunikačnom trhu, a to tak ministerstva dopravy, pôšt a telekomunikácií, Telekomunikačného úradu, ako aj telekomunikačných operátorov. Predložený návrh bol 20. júna 2002 schválený vo vzácnej zhode tak hlasmi koaličných, ako aj opozičných poslancov. Zdalo sa, že liberalizácii telekomunikačného trhu verejnej telefónnej služby prostredníctvom pevnej verejnej telekomunikačnej siete počnúc 1. januárom 2003 nestojí nič v ceste. Po tom, ako prezident SR vrátil dňa 12. júla 2002 zákon s tromi pripomienkami nezásadného charakteru Národnej rade na opätovné prerokovanie, nebol, ale na hektickej poslednej schôdzi Národnej rady v minulom volebnom období v auguste 2002 vrátený zákon opätovne schválený. Pritom schváleniu zabránil nedostatok len štyroch hlasov poslancov Národnej rady. Po neschválení vráteného zákona z dielne ministerstva dopravy, pôšt a telekomunikácií sa viacerí z poslancov, ktorí nehlasovali za návrh, vyjadrili, že jeho neschválenie je chybou. Za všetkých spomeniem len terajšieho ministra dopravy, pôšt a telekomunikácií pána Pavla Prokopoviča. Po nástupe novej vlády Slovenskej republiky sa napriek počiatočným deklaráciám zo strany ministerstva dopravy, pôšt a telekomunikácií nedostala predmetná novela do legislatívneho plánu vlády. Namiesto toho sa začali práce na novom zákone o elektronických komunikáciách, zohľadňujúcom prijatie štyroch smerníc nového jednotného regulačného rámca Európskej únie pre oblasť elektronických komunikačných sietí a služieb, pri ktorých ide hlavne o konvergenciu v sektoroch telekomunikácií, médií a informačných technológií a ktoré nahradia podstatnú časť v súčasnosti platných smerníc EÚ v oblasti telekomunikácií. Povinnosť implementácie týchto smerníc do právnych predpisov krajín EÚ je do 15 mesiacov odo dňa zverejnenia. Zákon o elektronických komunikáciách predstavuje tak síce riešenie na obdobie po vstupe do EÚ, dovtedy však ponecháva užívateľom telekomunikačných služieb len rozčarovanie z nenaplnených očakávaní po 1. januári 2003. Prvoradým zámerom návrhu predmetnej novely zákona o telekomunikáciách  je pripraviť nevyhnutné doplnenie zákona o telekomunikáciách a zabezpečiť úplný súlad zákona o telekomunikáciách s acquis, ďalej podporiť rozvoj internetu na Slovensku, plnenie priorít prijatého programu  eEurope+, čo znamená internet lacnejší, bezpečnejší a rýchlejší, a urýchlenie prechodu do informačnej spoločnosti, ďalej zvýšiť konkurenciu a rozsah telekomunikačných služieb pre občanov Slovenskej republiky, odstrániť niektoré nedostatky telekomunikačnej legislatívy v súvislosti s doterajšími poznatkami z činnosti Telekomunikačného úradu SR, ministerstva dopravy, pôšt a telekomunikácií a niektorých subjektov telekomunikačného trhu Slovenskej republiky. Návrh predmetnej novely zahŕňa riešenie najmä pripomienok Európskej komisie zo dňa 15. decembra 2000 k zákonu o telekomunikáciách, hodnotenie prístupového procesu Slovenskej republiky v pravidelnej správe Európskej komisie a precizuje, mení a dopĺňa niektoré  ustanovenia zákona o telekomunikáciách na základe záverov a skúseností z takmer trojročného uplatňovania zákona o telekomunikáciách v praxi. Z dôvodu naliehavej potreby rýchleho rozvoja konkurencie v poskytovaní telekomunikačných služieb pevnej telekomunikačnej siete po ich úplnej liberalizácii od 1. januára 2003 navrhujeme preto do právneho poriadku Slovenskej republiky zapracovať nariadenia Európskeho parlamentu a Rady č. 2887/2000, zároveň sa odporúča schváliť pripravený návrh nevyhnutných spresnení a zmien existujúceho znenia zákona o telekomunikáciách. Návrh predmetnej novely obsahuje 39 bodov návrhov, zmien a doplnkov, čo možno považovať za minimálny a toho času optimálny rozsah potreby novelizácie telekomunikačného zákona. Najdôležitejšie zmeny sú premietnuté najmä v týchto oblastiach: uvoľnený prístup k miestnemu vedeniu, kompetencie Telekomunikačného úradu  Slovenskej republiky, licenčný  režim a neverejné telekomunikačné služby. Čo sa týka záväzkov Slovenskej republiky vo vzťahu k Európskym spoločenstvám a Európskej únii, návrh novely zákona o telekomunikáciách patrí medzi priority odporúčané v príprave asociovaných krajín  strednej a východnej Európy na integráciu do vnútorného trhu Európskej únie uvedené v sekcii deväť. Prijatie novely zákona patrí medzi prioritné úlohy vlády Slovenskej republiky, vyplývajúce z pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001, aby bol zabezpečený úplný súlad s acquis. Zavedenie uvoľneného prístupu k miestnemu vedeniu najneskôr do konca roka 2002 je záväzkom Slovenskej republiky v rámci programu  eEurope+. Skupina poslancov tak v tomto smere nahrádza legislatívnu aktivitu vlády, nakoľko bez predmetnej novely tento záväzok zjavne nebude splnený. Čiže toľko, pán predsedajúci, otvorte rozpravu.